Erba' ċittadini Maltin u Taljan qed jiġu investigati talli marru għall-kaċċa u kisru r-regolamenti dwar l-armi u l-munizzjon fir-Rumanija. Skont il-gazzetta Rumena Stiri de Buzau , il-grupp ta' persuni jinkludi tobba, uffiċjali tal-pulizija u direttur ta' bank li għandhom bejn 34 u 64 sena. Ir-rapport qal li ċ-ċittadin Taljan aġixxa bħala gwida filwaqt li l-grupp mar għall-kaċċa fir-reġjun ta' Râmnicu Sărat fil-Lvant tal-pajjiż. Il-midja Rumena rrapportat li l-ħames ċittadini barranin jinsabu taħt investigazzjoni wara li l-pulizija ta' Buzau sabuhom fil-pussess ta' 15-il wiżż jew Anser albifrons . Uffiċjali mill-Uffiċċju tal-Armi, Splussivi u Sustanzi Perikolużi kienu qed jissorveljaw l-attivitajiet tal-kaċċa fiż-żona ta' Râmnicu Sărat meta l-irġiel twaqqfu f'żona fejn il-kaċċa hija permessa. Wara l-kontrolli inizjali, il-pulizija sabu 15-il tajra f'vann li kienu qed jużaw u li allegatament kienu sparaw fuqhom bi ksur tal-liġijiet. Il-grupp jidher li kellu liċenzja tal-kaċċa għal sitt wiżż. Skont ir-rapporti, il-valur tal-ħsara li għamlu huwa stmat għal €850. Il-pulizija kkonfiskat l-għasafar. Barra minn hekk, il-pulizija ta' Buzau qabdu wkoll ħames sniter mikrija kif ukoll 2,417 skrataċ ta' 12mm.